ธนาคาร สถาบันการเงินขนแคมเปญเด็ดร่วม Money Expo Udonthani 2015
องค์กรภาครัฐและเอกชน ทุ่มแคมเปญเด่นมัดใจลูกค้าชาวอีสานตอนบน สินเชื่อบ้านดอกเบี้ย 0% 6 เดือน เงินฝากดอกเบี้ยสูง 3.5% พร้อมขานรับมาตรการกระตุ้นเศรษฐกิจของรัฐบาลปล่อยกู้เอสเอ็มอีดอกเบี้ยพิเศษ 4% นาน 7 ปี ลุ้นรับรางวัลสลาก Double Prize มูลค่า 20 ล้าน แจกฟรี iPhone 6 Plus-iPad mini-แพ็กเกจทัวร์สวิส, ญี่ปุ่น ในงาน Money Expo Udonthani 2015 วันที่ 9-11 ตุลาคม 2558 ที่ อุดรธานีฮอลล์ ศูนย์การค้าเซ็นทรัลพลาซา อุดรธานี
28 ก.ย. 2558

นายสันติ วิริยะรังสฤษฎ์ ประธานจัดงาน มหกรรมการเงิน Money Expo เปิดเผยว่า งานมหกรรมการเงิน อุดรธานี ครั้งที่ 3 Money Expo Udonthani 2015 ที่ วารสารการเงินธนาคาร จะจัดขึ้นในวันที่ 9-11 ตุลาคม 2558 ที่อุดรธานีฮอลล์ ศูนย์การค้าเซ็นทรัลพลาซา อุดรธานี ภายใต้แนวคิด “Beautiful ASEAN” ธนาคาร สถาบันการเงิน องค์กรภาครัฐและเอกชนรวม 27 แห่ง ได้เตรียมแคมเปญโปรโมชั่นพิเศษมาให้กับประชาชนในจังหวัดอุดรธานี และภาคอีสานตอนบนที่ครอบคลุม 7 จังหวัด ได้แก่ หนองคาย, เลย, กาฬสินธุ์, ขอนแก่น, สกลนคร, หนองบัวลำภู และ นครพนม
นายสันติกล่าวว่า ประชาชนที่เข้าชมงานจะได้รับบริการทางการเงินอย่างครบวงจร ทั้งสินเชื่อ เงินฝาก สลากออมทรัพย์ ประกันชีวิต ประกันสุขภาพ ประกันวินาศภัย พร้อมด้วยแคมเปญโปรโมชั่นพิเศษที่สถาบันการเงินนำมาแข่งขันกันอย่างดุเดือด เช่น สินเชื่อบ้านดอกเบี้ย 0% 6 เดือน, เงินฝากลุ้นรถ/ลุ้นทอง, สลากออมทรัพย์พิเศษรับรางวัลเพิ่ม 2 เท่า มูลค่า 20 ล้านบาท, ซื้อประกันชีวิต รับทันทีทัวร์สวิตเซอร์แลนด์-iPhone6Plus- ทองคำแท่ง-สร้อยคอทองคำ, ซื้อประกันภัยรับสิทธิ์ผ่อนดอกเบี้ย 0% นาน 6 เดือน เป็นต้น
สำหรับผู้ประกอบการเอสเอ็มอีก็สามารถขอสินเชื่อจากธนาคารที่เข้าร่วมงานในโครงการสินเชื่อดอกเบี้ยต่ำเพื่อเป็นเงินทุนหมุนเวียนให้แก่ผู้ประกอบการเอสเอ็มอี ซึ่งเป็นมาตรการช่วยเหลือเศรษฐกิจฐานรากของรัฐบาล โดยสนับสนุนสินเชื่อให้กับผู้ประกอบการเอสเอ็มอีในอัตราดอกเบี้ย 4% ต่อปี ระยะเวลาให้สินเชื่อนานถึง 7 ปี
นอกจากนี้ ยังมีโครงการสนับสนุนสินเชื่อกองทุนหมู่บ้านและชุมชนเมืองเพื่อเป็นทุนหมุนเวียนในการดำเนินงานให้กับกองทุน เพื่อสร้างโอกาสทางเศรษฐกิจให้แก่ประชาชนในระดับหมู่บ้านทั่วประเทศให้สามารถเข้าถึงแหล่งทุน กระตุ้นการใช้จ่ายในภาคชนบท โดยธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) จะสนับสนุนสินเชื่อกองทุนฯ ระดับดีมาก (A) และระดับดี (B) กองทุนละไม่เกิน 1 ล้านบาท ชำระคืนเสร็จไม่เกิน 7 ปี ปลอดดอกเบี้ย 2 ปีแรก ส่วน 5 ปีต่อไปคิดดอกเบี้ยเท่ากับต้นทุนทางการเงินของธนาคารบวกด้วย 1% ต่อปี
ในส่วนของบริการทางการลงทุน ตลาดหลักทรัพย์ฯ ร่วมกับ บริษัทหลักทรัพย์ (บล.) บริษัทหลักทรัพย์จัดการกองทุน (บลจ.) มาเปิดสถานีการลงทุน “SET Investment Station” เพื่อนำเสนอช่องทางลงทุนอย่างครบวงจร ทั้งหุ้น อนุพันธ์ ทอง กองทุนรวม โดยมีที่ปรึกษาการวางแผนทางการเงินมาแนะนำวิธีการลงทุนอย่างมีคุณภาพ พร้อมฟังสัมมนา “นักธุรกิจหุ้น วางแผนลงทุนตามหาหุ้นตัวแรก“ โดยกูรูนักวางแผนการเงิน และรับฟรี เมนูหุ้นเด่น ปัจจัยดี มือใหม่ลงทุนได้ ได้แก่ หุ้น 5 ปีโตต่อเนื่อง, หุ้นเล็กพริกขี้หนู, หุ้นน่าจับตา, หุ้นเด่นอุตสาหกรรมแกร่ง และหุ้นปันผลเด่น
สำหรับ งานมหกรรมการเงินอุดรธานี ครั้งที่ 3 ในปีนี้นอกจากบริการทางการเงินการลงทุนที่ครบวงจร พร้อมด้วยโปรโมชั่นพิเศษต่างๆ มากมายแล้ว ภายในงานยังมีสัมมนาฟรี! ในหัวข้อ “เจาะหุ้นร้อน ช้อนหุ้นเด่น” วันเสาร์ที่ 10 ตุลาคม 2558 เวลา 13.00-16.00 น. ณ เวทีกิจกรรมกลาง โดยวิทยากรชั้นนำ ได้แก่ นายณัฐวัฒน์ อ้นรัตน์ บล.ซีไอเอ็มบี และ นายยศพณ แสงนิล บล.ยูโอบี เคเฮียน พร้อมด้วยกิจกรรมความบันเทิง มินิคอนเสิร์ต จากศิลปินดังอย่างคับคั่ง ให้ชมตลอดทั้ง 3 วัน เช่น เต้ย พงศกร, ริท เรืองฤทธิ์ The Star 6, ฮั่น อิสริยะ The Star 8, ตั้ม วราวุธ The Star 9, มาตัง ระดับดาว The Star 11, เก่ง ธชย The Voice เป็นต้น